## Obvezatne upute OŽ-OLS-IV o načinu rada biračkog odbora za provođenje izbora za zastupnike u Županijski dom Sabora Republike Hrvatske i za članove predstavničkih tijela jedinica lokalne samouprave

### NN 3/1993 (8.1.1993.), Obvezatne upute OŽ-OLS-IV o načinu rada biračkog odbora za provođenje izbora za zastupnike u Županijski dom Sabora Republike Hrvatske i za članove predstavničkih tijela jedinica lokalne samouprave

# IZBORNA KOMISIJA REPUBLIKE HRVATSKE

Na temelju članka 31. Zakona o izboru zastupnika u Sabor Republike Hrvatske
("Narodne novine" broj 22/92, 27/92. i 1/93) te članka 29. stavak
1. Zakona o izboru članova predstavničkih tijela jedinica lokalne samouprave
i uprave ("Narodne novine" broj 90/92), Izborna komisija Republike
Hrvatske propisuje

## OBVEZATNE UPUTE

### OŽ - OLS-IV -

### o načinu rada biračkog odbora za provođenje izbora za zastupnike u Županijski dom Sabora Republike Hrvatske i za članove predstavničkih tijela jedinica lokalne samouprave

1. Izbori za zastupnike u Županijski dom Sabora Republike Hrvatske i
za članove predstavničkih tijela jedinica lokalne samouprave provodit će
se na istim biračkim mjestima i pred istim biračkim odborima koje imenuju
općinske izborne komisije odnosno gradske izborne komisije (članak 32.
alineja 2. i 3. i članak 33. alineja 2. Zakona o izboru članova predstavničkih
tijela jedinica lokalne samouprave i uprave).

2. Isti birački odbor neposredno će provoditi glasovanje za zastupnike
u Županijski dom Sabora Republike Hrvatske i za članove predstavničkih
tijela općina, gradova i županija, što znači da će na svakom biračkom mjestu
biti pet glasačkih kutija:

- jedna glasačka kutija za izbor zastupnika u Županijski dom Sabora
Republike Hrvatske;

- dvije glasačke kutije za izbor članova županijske skupštine (jedna
za izbor člana koji se bira pojedinačno u izbornoj jedinici a druga za
izbor članova na temelju kandidatskih lista);

- dvije glasačke kutije za izbor članova općinskog odnosno gradskog
vijeća (jedna za izbor člana koji se bira pojedinačno u izbornoj jedinici
a druga za izbor članova na temelju kandidatskih lista).

3. Birački odbor mora na propisanom obrascu u zakonskom roku sastaviti
zapisnik o radu biračkog odbora i to:

- za izbor zastupnika u Županijski dom Sabora Republike Hrvatske;

- za izbor člana županijske skupštine (za pojedinačnog kandidata);

- za izbor članova županijske skupštine (za liste kandidata);

- za izbor člana općinskog odnosno gradskog vijeća (za pojedinačnog
kandidata);

- za izbor članova općinskog odnosno gradskog vijeća (za liste kandidata).

4. Zapisnik o radu birački odbor mora predati:

- za izbor zastupnika u Županijski dom Sabora Republike Hrvatske županijskoj
izbornoj komisiji;

- za izbor članova županijske skupštine (za pojedinačnog kandidata i
za liste) općinskoj odnosno gradskoj izbornoj komisiji;

- za izbor članova općinskih odnosno gradskih vijeća (za pojedinačnog
kandidata i za liste kandidata) općinskoj odnosno gradskoj izbornoj komisiji.

5. Točke 2, 3. i 4. ovih Obvezatnih uputa ne odnose se u cijelosti na
izbore u Gradu Zagrebu.

Birački odbori u Gradu Zagrebu provodit će glasovanje za zastupnike
u Županijski dom Sabora Republike Hrvatske i za članove Skupštine grada
Zagreba, što znači da će u Gradu Zagrebu na svakom biračkom mjestu biti
tri glasačke kutije:

- jedna glasačka kutija za izbor zastupnika u Županijski dom Sabora
Republike Hrvatske;

- dvije glasačke kutije za izbor članova gradske skupštine (jedna za
izbor člana koji se bira pojedinačno u izbornoj jedinici a druga za izbor
članova na temelju kandidatskih lista).

6. Birački odbori na području Grada Zagreba moraju sastaviti zapisnik
o radu biračkih odbora i to:

- za izbor zastupnika u Županijski dom Sabora Republike Hrvatske;

- za izbor člana gradske skupštine (za pojedinačnog kandidata);

- za izbor članova gradske skupštine (za liste kandidata).

7. Zapisnik o radu birački odbori u Zagrebu moraju predati Izbornoj
komisiji Grada Zagreba.

Klasa: 013-01/92-01/08

Urbroj: 56605/92-32

Zagreb, 6. siječnja 1993.

Predsjednik

**Milan Vuković, v. r.**

Uputa, NN 3/1993-37